KIRJALLINEN KYSYMYS E-2935/01 esittäjä(t): María Sornosa Martínez (PSE) komissiolle. Segura-joen saastuminen ja Espanjan viranomaisten passiivisuus.



Virallinen lehti nro 147 E , 20/06/2002 s. 0063 - 0064



KIRJALLINEN KYSYMYS E-2935/01 esittäjä(t): María Sornosa Martínez (PSE) komissiolle (24. lokakuuta 2001) Aihe: Segura-joen saastuminen ja Espanjan viranomaisten passiivisuus Murcian tutkintatuomarin toimisto numero 4 on hiljattain ottanut käsiteltäväksi Segura-joen vedenkäyttöä valvovaa keskusliittoa ja aluehallitusta vastaan tehdyn rikosilmoituksen joen veden pilaamisesta ja ympäristörikoksista. Rikosilmoituksen tekijät, joiden joukossa ovat Orihuela-joen suojeluyhdistys Asociación Pro-Río Orihuela Alicantesta ja Ecologistas en Acción -yhdistys, ovat ilmoittaneet myös aikeestaan nostaa kanne yhteisön tuomioistuimessa Luxemburgissa, koska Espanjan viranomaiset ovat käyttäneet väärin Euroopan unionin myöntämiä joen puhdistukseen ja suojeluun tarkoitettuja varoja. Näyttää ilmeiseltä, että Espanjan viranomaiset eivät vieläkään täytä Segura-joen puhdistamiseen liittyviä velvoitteitaan huolimatta siitä, että niille on myönnetty huomattavia yhteisön tukia ja että niitä vastaan on nostettu kanne yhteisön tuomioistuimessa direktiivien 76/464/ETY(1) (vesiympäristöön päästetyt vaaralliset aineet) ja 91/271/ETY(2) (yhdyskuntajätevesien käsittely) määräysten noudattamatta jättämisestä. Voisiko komissio antaa selvityksen siitä, mihin Espanjaa koskeviin toimiin se ryhtyi Segura-joen saastumisen takia ja eritellä Espanjan viranomaisten antamat vastaukset komission tekemiin kysymyksiin? Mihin uusiin toimenpiteisiin komissio aikoo ryhtyä hidastaakseen Segura-joen pilaantumista? (1) EYVL L 129, 18.5.1976, s. 23. (2) EYVL L 135, 30.5.1991, s. 40. Margot Wallströmin komission puolesta antama vastaus (13. joulukuuta 2001) Komissio on tietoinen Espanjan ongelmista panna täytäntöön tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4. toukokuuta 1976 annettu neuvoston direktiivi 76/464/ETY(1). Tässä yhteydessä on syytä mainita, että komission EY:n perustamissopimuksen 226 artiklan (entisen 169 artiklan) nojalla Espanjaa vastaan käynnistetyn rikkomista koskevan menettelyn seurauksena tuomioistuin on antanut Espanjalle tuomion(2), sillä Espanja ei ole toteuttanut ohjelmia, joilla vähennetään tiettyjen direktiivin 76/464/ETY liitteessä olevassa luettelossa II mainittujen vaarallisten aineiden aiheuttamaa veden pilaantumista, vaikka sitä edellytetään mainitun direktiivin 7 artiklassa. Tuomio on annettu myös joillekin muille jäsenvaltioille samasta syystä. Espanjan viranomaiset ovat toteuttaneet erilaisia toimenpiteitä ongelman ratkaisemiseksi. Yksi toimenpide on esimerkiksi kyseisiä sisävesiä koskeva vesivarojen hallintasuunnitelma. Lisäksi vesistöjä koskevaan lakiin 29/1985 on tehty huomattavia tätä näkökohtaa koskevia muutoksia lailla 46/1999. Espanjan viranomaiset ovat myös ilmoittaneet komissiolle 2. kesäkuuta 2000 annetun kuninkaallisen asetuksen (Real Decreto) 995/2000, jossa vahvistetaan laatutavoitteet tietyille vaarallisille aineille. Espanjan viranomaisten toteuttamat toimenpiteet ovat askel parempaan suuntaan direktiivissä 76/464/ETY ja erityisesti sen 7 artiklassa säädettyjen velvoitteiden noudattamisen kannalta. Komissio katsoo kuitenkin, ettei Espanja vielä noudata kaikilta osin edellä mainittua tuomioistuimen antamaa tuomiota. Tämän vuoksi Espanjalle on lähetetty asiaa koskeva virallinen ilmoitus EY:n perustamissopimuksen 228 artiklan (entisen 171 artiklan) nojalla. Komissio tutkii parhaillaan Espanjan viranomaisten antamaa vastausta. Espanjan viranomaiset toimittivat komissiolle Espanjan ympäristöministeriön raportin, joka koskee direktiivin 76/464/ETY 7 artiklassa vahvistetussa luettelossa II olevien aineiden aiheuttaman pilaantumisen vähentämistä, sekä eri autonomisia alueita koskevat tiedot. Myös Segura-joen tila tulee paranemaan mainittujen toimenpiteiden toteuttamisen jälkeen. Espanjan viranomaiset ovat komissiolle ilmoituksen parhaillaan käynnissä olevasta Segura-jokea koskevasta ympäristön ennallistamissuunnitelmasta, ympäristöministeriön ja Murcian ja Valencian autonomisten alueiden yhteisestä vedenpuhdistuslaitosten rakentamista koskevasta hankkeesta, hallinnon ja teollisuuden välisistä sopimuksista ja merkittävistä valvontaan ja investointeihin liittyvistä hallinnollisista toimista. On myös syytä tuoda esiin, että Segura-joen ennallistaminen on yksi Murcian alueen integroidun ympäristöohjelman toimintalinjan 3 ensisijaisista tavoitteista. Mainittu Murcian ympäristöohjelma kuuluu Espanjan alueita koskevaan yhteisön tukiohjelman tavoitteeseen 1 ohjelmakaudella 20002006. Rakennerahastosta maksettava yhteisön tuki mainitun toimintalinjan toimenpiteisiin on 428,5 miljoonaa euroa. Lisäksi Segura-joen vesien ennallistamiseen ja puhdistamiseen tähtääviin hankkeisiin voidaan myöntää yhteisrahoitusta myös koheesiorahastosta. (1) EYVL L 129, 18.5.1976. (2) Tuomio 25.11.1998 asiassa C-214/96.